เอพีเอ็มนำทีม3บริษัทไปลาวจับคู่ร่วมทุนปีนี้
APM เผยกลางมิ.ย. นำ 3 นักธุรกิจไทยพบนักธุรกิจลาว หวังเกิดการร่วมทุนภายในปีนี้ 1-2 แห่ง ปูทางเข้าตลาดหุ้นลาว
5 พ.ค. 2553

APM เผยกลางมิ.ย. นำ 3 นักธุรกิจไทยพบนักธุรกิจลาว หวังเกิดการร่วมทุนภายในปีนี้ 1-2 แห่ง ปูทางเข้าตลาดหุ้นลาว
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปรแมเนจเม้นท์ หรือ APM เปิดเผยว่า กลางเดือน มิ.ย.นี้ บริษัทเตรียมนำนักธุรกิจไทย 3 บริษัทไปพบกับนักธุรกิจสาธารณรัฐประชาธิปไตยประชาชนลาว (สปป. ลาว) ซึ่งคาดว่าบริษัทไทยและลาวจะร่วมทุนได้ภายในสิ้นปีนี้ 1-2 บริษัท เพื่อนำบริษัทร่วมทุนเข้าจดทะเบียนในตลาดหุ้นลาวต่อไป
สำหรับธุรกิจไทยที่พาไปลาว ได้แก่ บริษัทที่ปลูกกล้วยไม้เพื่อการส่งออก ธุรกิจการผลิตหลังคา ธุรกิจการผลิตชิ้นส่วนช่วงล่างของรถยนต์ ซึ่งเป็นที่ต้องการของบริษัทลาว
“ลักษณะงานที่ APM จะทำได้เพื่อรองรับการเปิดตลาดหุ้นลาวเป็นทางการในวันที่ 10 ต.ค.นี้ คือการเป็นที่ปรึกษาการร่วมทุนระหว่างไทยและลาวเท่านั้น ส่วนการเป็น|ที่ปรึกษาในการนำบริษัทเข้าจดทะเบียนนั้นยังเป็นเรื่องในอนาคต ตอนนี้ลาวยังไม่มีใบอนุญาตให้บริษัทต่างชาติเข้าไปทำธุรกิจนี้ได้โดยตรง และกฎเกณฑ์ยังไม่มีความชัดเจนในหลายกรณี แต่บริษัทก็ต้องทำงานเผื่ออนาคตไว้ก่อน”
อย่างไรก็ตาม เกณฑ์การเข้าตลาดหุ้นลาวนั้นเอื้ออำนวยต่อการเข้าระดมทุนไม่น้อย เช่น บริษัทต้องมีทุนจดทะเบียนเพียง 1.2 ล้านเหรียญสหรัฐ หรือประมาณ 40 ล้านบาท หรือการรายงานผลประกอบการของ บจ.ทุก 6 เดือน ไม่ใช่ทุก 3 เดือนเหมือนไทย
ดังนั้น ที่ผ่านมาทาง APM บล.ทิสโก้ และ บล.ฟินันเซีย ไซรัส ได้ร่วมมือกับทางตลาดหลักทรัพย์แห่งประเทศไทย และสำนักงานคุ้มครองหลักทรัพย์และตลาดหลักทรัพย์แห่ง สปป.ลาว (ค.ล.ต.) ไปอบรมและแนะนำพนักงานถึงการเตรียมตัวบริษัทและรัฐวิสาหกิจที่จะเข้าจดทะเบียนในตลาดหุ้นลาว